El magistrat de l'Audiència Nacional espanyola José de la Mata ha acordat enviar a judici el cas del fitxatge del davanter brasiler del Barça Neymar Jr arran d'una querella de l'empresa DIS i proposa que siguin jutjats per corrupció entre particulars i estafa impròpia el president del FC Barcelona, Josep Maria Bartomeu, i el seu antecessor en el càrrec, Sandro Rosell, així com el propi club català, a més del jugador i els seus pares corrupció entre particulars. En la interlocutòria per la qual s'acorda la transformació de les diligències en procediment abreujat i posa fi a la instrucció, el titular del Jutjat Central d'Instrucció 5 dóna deu dies a les acusacions perquè sol·licitin l'obertura de judici oral formulant escrit d'acusació o el sobreseïment de la causa. De la Mata recorda en la seva resolució judicial que la Sala Penal va ordenar reobrir la causa el passat mes de setembre i continuar les diligències pel tràmit del procediment abreujat. Ara, donant compliment a aquesta interlocutòria de la Sala, l'instructor fixa els fets objecte del procediment i les persones contra les quals s'adreça. Segons explica el magistrat, tal com estableix la Sala Penal, el contracte signat el 2011 pel qual Neymar rebria 40 milions d'euros per fitxar en el futur pel Barcelona "hauria alterat el lliure mercat de fitxatge de futbolistes, en impedir que el jugador entrés en el mercat d'acord amb les regles de la lliure competència, de manera que s'obtingués una major quantitat econòmica pel traspàs ", constituint el delicte de corrupció entre particulars. "Si l'objectiu i finalitat d'aquest contracte va ser directament alterar el mercat de fitxatges de futbolistes, segons estima la Sala, (...) llavors és raonable pensar que els dos directius que van intervenir en la seva signatura", en al·lusió a Rosell i Bartomeu, llavors president i vicepresident, respectivament, "van ser responsables d'aquesta decisió, de la signatura del contracte i conscients d'aquesta finalitat il·lícita". Segons el parer del magistrat, l'actuació de tots dos directius es va realitzar sense informar la Junta Directiva, ni al Santos, equip on jugava Neymar, ni a DIS com a empresa propietària del 40% dels drets federatius del jugador i, tot això, mentre el jugador tenia contracte en vigor amb el club brasiler. "Tots dos directius van conèixer òbviament cadascuna d'aquestes circumstàncies plenament quan van decidir signar aquest contracte. Circumstàncies que, a l'entendre de la Sala, són els indicis principals del delicte de corrupció entre particulars" i "situen els dos directius com a responsables dels fets". Respecte a la sol·licitud del fiscal per a l'arxiu respecte de Bartomeu, De la Mata insisteix que va tenir "perfecte coneixement i va participar en tots els elements que la Sala considera que sustenten l'existència de delicte: participar de la decisió de signar aquest contracte il·lícit coneixent que s'infringien els reglaments FIFA i contribuint a mantenir al Santos i a DIS en la ignorància absoluta d'aquestes operacions contractuals". Igualment el jutge considera responsable dels fets a les parts contractants en aquests contractes, és a dir, Neymar da Silva JR i Neymar da Silva Santos, el seu pare. En relació amb el propi FC Barcelona i la societat N&N, propietat de pare i jugador, el titular del Jutjat Central d'Instrucció 5 considera que també són responsables ja que els fets descrits van ser realitzats per representants legals de les dues entitats "sense que a més consti (de fet, l'acreditat és la situació contrària) que s'haguessin adoptat per l'òrgan d'administració de cadascuna de les entitats mecanismes o models d'organització i control per prevenir delicte d'aquesta naturalesa". En el cas del delicte d'estafa impròpia pels tres contractes subscrits el 2013 quan el FC Barcelona vaanticipar la contractació de Neymar Jr --sense esperar que quedés lliure de compromisos amb el seu club, el Santos, a partir de juliol de 2014-- , el jutge recorda que van ser considerats per la Sala com "una simulació conscient i ordida per a la comissió de l'estafa". Assumint aquesta premissa establerta per la Sala, el jutge considera que "és clar que els directius que van prendre aquestes decisions --en al·lusió a Bartomeu i Rosell-- les van articular en aquest paquet de contractes simulats sense més finalitat que amagar l'import real del contracte, que no van donar-ne compte a la Junta Directiva, que no van informar a l'Assemblea de socis compromissaris i que van signar els contractes comprometent l'entitat barcelonista a realitzar tots aquests pagaments, poden ser responsables de tals conductes, havent de dirigir el procediment contra ells". De la mateixa manera es dirigeix el procediment per estafa impròpia contra el FC Barcelona i el Santos com a persones jurídiques, ja que els fets van ser comesos pels representants legals de les dues entitats.

Summary: L'Audiència Nacional deixa a un pas del judici el Barça, Bartomeu i Neymar pel fitxatge del brasiler


La Xarxa Espanyola d'Immigració i Ajuda al Refugiat ha presentat una denúncia davant la Fiscalia General de l'Estat contra Youtube i diversos usuaris d'aquesta plataforma per haver insultat amb comentaris racistes una vídeo creadora. L'afectada, Desirée Bela-Lobedde, veïna de Vilanova i la Geltrú, va alertar Youtube que havia rebut diferents comentaris despectius en un vídeo titulat "ser dona negra a Espanya", on explicava el seu dia a dia com a persona de descendència gambiana nascuda a Barcelona. Bela-Lobedde, però, assegura que la companyia li respondre que els comentaris no infringien la seva normativa. En un primer moment, l'ONG va dur el cas al Defensor del Poble i ara l'ha elevat davant la justícia. Vol identificar els autors dels insults i considera que Youtube és responsable civil subsidiari dels fets.

Summary: La Xarxa Espanyola d'Immigració denuncia Youtube i diversos usuaris de la plataforma a la Fiscalia per insults racistes


Les forces que l'integren asseguren que s'ha fet "únicament" per "criteris operatius i no ideològics" ACN Barcelona.-Junts per Catalunya, Más País, Compromís, Coalició Canaria-Nueva Canarias, BNG, el Partit Regionalista Càntabre i Teruel Existe s'han registrat aquest dijous com a grup propi al Congrés dels Diputats sota el nom de Grup Parlamentari Plural. Segons han informat aquest vespre, l'objectiu és "garantir els drets dels milions d'electors i l'operativitat de  la feina dels diputats i de la càmera". Així mateix, deixen clar que el grup es constitueix "únicament amb criteris operatius i no ideològics" i que "de facto" funcionarà com un grup mixt, en què cada partit serà independent i tindrà visibilitat pròpia.

Summary: JxCat, Compromís, Más País, BNG i tres partits més es registren com a grup al Congrés


La ciutat de Lleida s'ha bolcat aquest dijous al matí en la celebració dels actes en honor a Sant Anastasi, patró de la ciutat que, malgrat la pluja han aplegat centenars de lleidatans. L'alcalde Àngel Ros i la corporació municipal han presidit els actes, que han començat amb el seguici d'anada a ofici, des de la plaça de la Paeria fins a la catedral. En l'anada, ha estat acompanyat pels gegants de la ciutat, els Macers, la Bandera, les pubilles, els Heralds i Signífers amb el Penó i les Trampes i, finalment, la Banda Municipal. Posteriorment i després de la missa, la pluja ha obligat a seguir tots els actes previstos a la catedral, on s'ha dut a terme la tradicional ofrena floral al patró de la ciutat, iniciada per les pubilles, representant tots els barris, i que també ha comptat amb la participació de les entitats culturals i associacions i de tots els lleidatans que s'hi han volgut sumar. El seguici ha donat pas a la missa solemne en honor al patró, que ha presidit el bisbe Lleida, Salvador Giménez. En l'eucaristia, amb el Petit Cor de la Catedral de Lleida, s'han cantat els antics goigs en lloança a Sant Anastasi. Mentre, els diferents grups culturals participants s'han concentrat a la plaça de la Catedral, perquè en acabar la missa, hi ha hagut una ballada conjunta de tots els elements festius i els balls del seguici quan surt la imatge del sant. Cada any és portada per una entitat diferent. Enguany, l'encarregada de fer-ho ha estat l'Associació Lleidatana d'Handbol. Posteriorment, la pluja ha obligat a seguir tots els actes previstos a la catedral, on s'ha dut a terme la tradicional ofrena floral al patró de la ciutat, iniciada per les pubilles, representant tots els barris, que han mostrat el seu agraïment i respecte vers el sant i li han demanat la seva protecció. Seguidament, les entitats culturals i associacions i tots els lleidatans que s'han volgut sumar han participat en la tradicional ofrena de flors, mentre la Banda Municipal de Música de Lleida, sota la direcció d'Amadeu Urrea, ha amenitzat l'esdeveniment. Així mateix, els Castellers de Lleida han aixecat una torre també dins la catedral. L'alcalde de Lleida i la regidora de Cultura, Montse Parra, han lliurat una reproducció de la figura de Sant Anastasi al bisbe i a l'Associació Lleidatana d'Handbol, com a portadores enguany de Sant Anastasi. Les pubilles han iniciat l'ofrena i li han seguit les entitats i la ciutadania que ha volgut dipositar les seves flors al sant. Com és habitual, quan s'han acabat les ofrenes, s'ha traslladat la imatge del patró a l'interior de l'església de Sant Joan.

Summary: Lleida honora Sant Anastasi tot i que la pluja obliga a traslladar a la catedral l'ofrena floral al patró de la ciutat


Els Bombers de la Generalitat segueixen treballant en l'incendi que des de divendres afecta una zona de difícil accés de Lles de Cerdanya. El foc va ser estabilitzat i controlat dissabte però encara no està extingit. Aquest diumenge han treballat en les tasques d'extinció dos helicòpters i cinc dotacions terrestres dels Bombers i demà els efectius seguiran remullant la zona. Per ara, les flames han afectat uns 3.800 metres quadrats de matolls.

Summary: Els Bombers continuen treballant en el foc de Lles de Cerdanya


França prohibirà les manifestacions en diverses zones de París, com els Camps Elisis, després de les destrosses en una protesta dels ‘armilles grogues’ dissabte passat que va acabar amb contenidors cremats i comerços deteriorats. Així ho ha anunciat aquest dilluns el primer ministre francès, Edouard Philippe. “A partir del dissabte vinent, i sempre que sigui necessari, prohibirem manifestacions que reivindiquin els armilles grogues als barris més afectats, tan aviat com ens adonem de la presència d’elements ultra i la seva voluntat de causar destrosses”, ha avisat Philippe. El primer ministre també ha avançat que el cap de la policia a la prefectura de París, Michel Delpuech, serà cessat dimecres. Tot plegat forma part d’una estratègia de reorganització del “manteniment de l’ordre”. Dissabte passat, durant la protesta de prop de 10.000 armilles grogues a la capital francesa, alguns grups violents van trencar aparadors i cremar quioscos. Segons la Cambra de Comerç i Indústria (CCI) d'Ile-de-France, "91 comerços van quedar afectats pels esdeveniments, el 80% per trencaments, robatoris o incendis".   Les mesures anunciades per Philippe arriben un mes després que un grup d’experts en drets humans de l’ONU instés les autoritats franceses a “establir vies per al diàleg per reduir i la tensió i reconèixer el paper important que juguen els moviments socials en la governabilitat”. Els experts van denunciar una “restricció desproporcionada” del dret de protesta a França durant les manifestacions dels ‘armilles grogues’.

Summary: França prohibeix manifestacions als Camps Elisis després de les destrosses en una protesta dels ‘armilles grogues’


La decisió aplana el camí per a una possible investidura en segona volta sense la necessitat de l'aval de la CUP ACN Barcelona.-La Mesa del Parlament ha aprovat a la seva reunió d’aquest dimarts acceptar la delegació de vot que havia demanat el diputat d’ERC i conseller destituït de Salut, Toni Comín. El republicà va entrar al registre de la cambra la seva demanda aquest passat dilluns, i la majoria independentista de JxCat i ERC a la Mesa ha fet que s’hagi admès i s’hagi avalat aquesta delegació. Per la seva part, els representants de Cs i PSC a la Mesa han mostrat el seu rebuig a la mesura i han votat contra la possibilitat que Comín pugui votar a través d’un company del grup parlamentari. La del republicà és la darrera delegació de vot acceptada, després que en el seu dia s’admetessin les dels diputats que estan presos i, darrerament, també la del líder de JxCat, Carles Puigdemont, ara a Alemanya pendent de la seva petició d’extradició per part de l’Estat espanyol. Amb aquesta decisió sobre Comín, la Mesa aplana el camí per a una possible investidura sense la necessitat que la CUP avali el candidat que presentin JxCat i ERC, donat que si Puigdemont i Comín poden votar a través dels seus grups parlamentaris es podria investir un president en segona volta amb el suport dels dos partits independentistes majoritaris i l'abstenció dels anticapitalistes.

Summary: La Mesa del Parlament aprova que Comín pugui delegar el seu vot als plens


Els Mossos d'Esquadra van detenir dilluns una dona de 45 anys i un home de 20 anys, veïns de Reus, mare i fill, com a presumptes autors d'un delicte de robatori amb força en un domicili de la capital del Baix Camp. A l'home també se li atribueix un altre delicte de robatori amb força. El primer dels robatoris es va cometre entre el 8 i 11 d'abril, quan el propietari d'una casa al carrer Migdia de Reus va denunciar que li havien sostret dues bicicletes i eines de l'interior d'una caseta situada al seu jardí. Més tard, es va localitzar el telèfon mòbil d'un dels lladres al jardí, i això va permetre l'arrest. El segon robatori va passar el 24 d'abril en un habitatge de l'avinguda Països Catalans, en què la víctima va denunciar que li havien forçat el pany i li havien sostret la bicicleta. Segons el denunciant del primer robatori, els lladres havien accedit al jardí escalant la tanca perimetral de la comunitat i, després, havien saltat una segona tanca que donava al seu domicili. Dos dies més tard, la víctima va entregar als agents un telèfon mòbil que s'havia trobat al seu jardí, possiblement pertanyent a un dels lladres. A partir del segon robatori, els mossos van iniciar una línia d'investigació en què sospitaven d'un home conegut per la policia. Totes les pistes apuntaven que es tractava del mateix autor del primer fet denunciat. Els investigadors van acabar relacionant els dos fets i van concloure que la titular del telèfon mòbil trobat en una de les cases i el seu fill havien participat junts en el primer dels robatoris. Dilluns a la tarda, una patrulla de paisà va observar que un home mirava de manera sospitosa totes les porteries que deixava al seu pas per l'avinguda Països Catalans. Els agents van identificar-lo i el van traslladar a comissaria, ja que coincidia amb l'home buscat. Finalment, va ser detingut per un delicte de robatori amb força i, a més, se'l va acusar del segon robatori, ja que també havia participat amb la seva mare en el robatori de dues bicicletes i eines. La dona va ser detinguda el mateix dia. La dona va declarar dilluns en seu policial amb l'obligatorietat de comparèixer davant del jutge quan sigui requerida mentre que l'home, amb nombrosos antecedents policials per delictes contra el patrimoni, va passar dimarts a disposició del jutjat en funcions de guàrdia de Reus, que en va decretar la seva llibertat amb càrrecs.

Summary: Detenen una mare i un fill per un robatori amb força en un domicili a Reus


A l'Estat, se'n van fundar 5.747, un 7,1% més que el mateix mes del 2019 ACN Barcelona.-Catalunya va registrar durant el mes d'agost la creació de 1.030 societats mercantils, xifra que representa un descens del 5,1% respecte el mateix mes del 2019, segons les dades provisionals de l'Estadística de Societats Mercantils de l'Institut Nacional d'Estadística (INE). El capital subscrit va ser de 93,8 milions d'euros, és a dir, un 56,2% més que a l'agost del 2019. Del total de societats, dues eren anònimes, amb un capital subscrit de 160.000 euros, i 1.027 eren societats limitades, amb un capital subscrit de 93,7 milions d'euros. D'altra banda, 378 van ampliar capital, amb un capital subscrit de 386,4 milions d'euros, mentre que 84 es van dissoldre (-22,2%), de les quals 59 van ser voluntàries, 6 per fusió i 19 per altres motius. Al conjunt de l'Estat, es van crear 5.747 societats mercantils, un 7,1% més que en el mateix mes del 2019. El capital subscrit per la seva constitució va superar els 308 milions d'euros, amb un increment del 18,7%. El capital mitjà subscrit va ser de 53.740 euros, un 10,9% més. D'altra banda, a l'agost es va ampliar capital a 1.789 societats mercantils, un 10% ments que el mateix mes del 2019. El nombre de societats mercantils dissoltes a l'agost va ser de 1.123, un 3,8% menys que en mateix mes del 2019. D'aquestes, el 77,8% ho van fer voluntàriament, el 10,3% per fusió i l'1,9% restant per altres causes. Per comunitats autònomes, la que va crear més societats mercantils va ser la de Madrid (1.228), seguit d'Andalusia (1.044) i Catalunya (1.030). D'altra banda, la Comunitat de Madrid també va liderar la dissolució d'empreses (378), seguida d'Andalusia (153) i el País Valencià (90).

Summary: La creació de societats mercantils a Catalunya cau un 5,1% a l'agost, fins a les 1.030


El secretari general de la UGT de Catalunya defensa incrementar el salari mínim fins els 1.000 euros ACN Barcelona.-El secretari general de la UGT de Catalunya, Camil Ros, ha avançat que el sindicat prepara una “ofensiva” per recuperar drets i salaris en aquest nou curs polític. En una entrevista a l’ACN, Ros ha advertit que les empreses i els seus comptes de resultats “estan millor” ara que durant els darrers anys de crisi econòmica, però que això no s’està reflectint en els sous dels treballadors. Igualment, el líder sindical ha apuntat que l’organització denunciarà casos “d’explotació” laboral com els que s’amaguen darrera fenòmens com els falsos autònoms o les empreses multiserveis. A nivell general, el secretari general de la UGT de Catalunya ha afirmat que el sindicat treballarà per aconseguir que es derogui la reforma laboral, que ha considerat que és la principal responsable que “la crisi estigui sent encara més dura per als treballadors”.  Igualment, Ros ha apuntat que la UGT vetllarà pel manteniment del sistema públic de pensions, després que el model actual s’hagi “posat en qüestió” per la gestió del govern del PP, que “ha posat la mà a la caixa” del fons de reserva. “Ens havien dit que el problema de les pensions era demogràfic, però el problema és el govern del Partit Popular, que amb més afiliats a la Seguretat Social està aconseguint que es generin menys ingressos. El risc pel sistema de pensions són els sous i les condicions de treball dels afiliats. Hi ha interessos ocults per carregar-se el sistema públic de pensions actual”, ha sentenciat Ros.  Sobre la reforma laboral, Ros ha lamentat que s’ha “legalitzat” el frau  en matèria laboral i que cal combatre-la des de l’acció sindical. Així mateix, el líder de la UGT de Catalunya ha denunciat que l’actual reducció de l’atur s’ha de posar en context perquè hi ha persones que aconsegueixen un contracte per un dia o per una setmana que es comptabilitzen com a menys aturats a finals de mes, a banda que hi ha treballadors sense feina que s’han esborrat ja de les llistes dels serveis d’ocupació. “Els sindicats pensàvem que a la sortida de la crisi es generaria ocupació i que la precarietat i la temporalitat s’aniria reduint, però hi ha un abús del volum de contractes de pocs dies o dels contractes parcials que acaben representant jornades de vuit hores”, ha apuntat. “Si la sortida de la crisi passa per salaris baixos, ens portarà a una economia poc productiva. La crisi hauria d’haver servit per veure que cal un sistema productiu de major qualitat, millors salaris i més formació. Però anem cap a l’absoluta precarietat”, ha afirmat el secretari general de la UGT de Catalunya. Ros ha lamentat que durant la crisi s’han substituït llocs de treball estables per altres més precaris o substituïts per empleats d’empreses multiserveis, que no apliquen els convenis sectorials i que paguen una mitjana de salaris aproximadament un 50% inferior a la del sector de referència, segons els estudis de la UGT. Ros defensa incrementar el salari mínim fins als 1.000 euros Com a eina per lluitar contra aquesta situació, a banda de la derogació de la reforma laboral, Ros també ha proposat un increment del salari mínim interprofessional. “El debat sobre l’augment del salari mínim està guanyat a nivell social, ara cal que la política ho faci realitat”, ha assenyalat Ros, que ho considera “un element clau” per la recuperació econòmica. El secretari general de la UGT de Catalunya ha afegit que si hi hagués hagut un salari mínim de 1.000 euros durant els darrers anys, l’impacte de la crisi hauria estat molt menor i ha recordat que els països que han patit menys la crisi són més industrials, tenen un sector públic potent i un salari mínim més alt.

Summary: Ros avança una “ofensiva sindical” aquesta tardor per apujar els sous i recuperar condicions laborals


El govern de Barcelona destinarà 3,7 MEUR durant el 2017 a millorar la qualitat arquitectònica i patrimonial de la ciutat, tant des de la vessant de la preservació com des de la intervenció i les noves actuacions. Així, es crearà una Carta de Paisatge de Barcelona que identificarà els diferents paisatges urbans i establirà un catàleg de les prescripcions que hauran de recollir les cartes específiques que es facin per zones. En concret, durant el mandat s'avaluaran deu paisatges diferents de la ciutat, que tindran les seves cartes específiques on es garantirà la singularitat de l'espai, a través de l'enllumenat, del panot o d'altres elements. "No pot passar que els fanals de la Diagonal enlluernin, no podem tornar a tenir el pitjor paviment d'Europa en aquesta avinguda, o que l'única cosa que es faci al Paral·lel sigui posar unes llums i que als veïns no els agradin. El que volem és controlar, regular i vigilar", ha explicat el regidor d'Arquitectura, Daniel Mòdol. Mòdol ha apostat per recuperar "l'excel·lència en el disseny" i perquè Barcelona tingui el "segell d'aquella ciutat que té cura del seu patrimoni urbà". En aquest sentit, ha carregat contra la gestió del govern de Xavier Trias, "que es va dedicar a destruir el patrimoni urbanístic anterior pel seu model de 'Smart City'", i ha posat d'exemple la campanya 'Barcelona Posa't Guapa', iniciada als anys 80 pel PSC. Al seu parer, no només "s'han de protegir les pedres velles", sinó també l'arquitectura del dia a dia. "Volem que qualsevol edifici tingui consideració de patrimoni. Això no vol dir que demà ho cataloguem tot, sinó que valorem el nostre entorn", ha argumentat. Es potenciarà el programa d'ajuts a la rehabilitació i conservació d'edificis patrimonials i s'incrementaran els programes de rehabilitació de parets mitgeres (2 MEUR). La Carta de Paisatge marcarà unes directrius generals, però Mòdol ha destacat també la importància d'acabar amb la "uniformització" de la ciutat, recuperant la identitat dels diferents entorns urbans, delimitant-los i abordant-los de manera singular, a través d'elements com l'enllumenat o els panots. Així, en els propers dos anys s'estudiaran deu zones singulars, i com a exemple de paisatges concrets a abordar ha citat Montbau o l'avinguda Tibidabo. Precisament, en aquest punt, ha carregat contra el paviment de l'avinguda Diagonal i s'ha mostrat partidari de substituir-lo, perquè és "incòmode, presenta problemes a les juntes i ja està desgastat". La mesura de govern aprovada, ha continuat, precisament busca evitar aquest tipus de situacions, prevenir-les. D'altra banda, el regidor ha explicat que una de les novetats d'aquesta mesura de govern és la incorporació dels veïns a la comissió de qualitat arquitectònica de l'Ajuntament, formada ara per tècnics i un arquitecte convidat. Una altra de les iniciatives que impulsarà el govern és la creació d'altres rutes per la ciutat al marge de la del Modernisme, com per exemple la del Racionalisme.

Summary: Barcelona destinarà 3,7 MEUR a millorar la qualitat arquitectònica i patrimonial de la ciutat


La circulació ferroviària està interrompuda des de les 13.30 hores entre les estacions de Montcada Bifurcació i Montcada Ripollet per un atropellament, segons ha informat Renfe. El tall afecta els trens de la línia R3. El cos de la persona ha quedat sobre la via. S'està gestionant servei per carretera entre les dues estacions. Si no es pogués aconseguir es derivaria els viatgers a través de l'R4 Nord i l'R2 Nord a poblacions que tenen estacions de l'R3. El tren implicat en l'incident està a l'espera que l'autoritat policial li permeti continuar, ja que l'evacuació en aquest punt és de difícil accés.

Summary: Interrompuda la circulació ferroviària entre Montcada Bifurcació i Montcada Ripollet per un atropellament


L'Ajuntament de Sant Fruitós de Bages (Bages) lliurarà un val de 60 euros per família per comprar als establiments locals del municipi. Aquest ajut arribarà a més de 3.500 famílies el mes de juny i forma part del Pla de Reactivació Econòmica dotat amb 700.000 euros. Entre les actuacions previstes hi ha ajuts universals per als ciutadans, comerç, autònoms i per als treballadors aturats pels ERTO així com ampliar la partida econòmica destinada a ajuts socials amb 100.000 euros més.   El Pla de Reactivació Econòmica impulsat per l'Ajuntament de Sant Fruitós de Bages preveu una partida de 370.000 euros per a treballadors afectats per ERTO, a l'atur des del 13 de març o autònoms afectats per l'estat d'alarma. Els ajuts seran d'entre 200 i 500 euros i es preveu que se'n puguin beneficiar unes 1.550 persones. Aquests ajuts es faran efectius aquest maig.  Pel que fa a les ajudes socials, el pla inclou l'increment de la partida existent destinada a ajudes socials directes a les famílies amb un increment de 100.000 euros més. La intenció és fer efectius aquests ajuts durant aquest mes d'abril, ja que es consideren els ajuts prioritaris davant la situació actual de vulnerabilitat d'algunes famílies.

Summary: Sant Fruitós de Bages donarà un val de 60 euros per família per comprar als comerços locals


Uns 500 treballadors de Nissan es manifesten davant la seu del Departament d'Empresa i de la delegació del govern espanyol a Catalunya per exigir recuperar l'autorització prèvia als Expedients de Regulació d'Ocupació (ERO), que es va eliminar amb la reforma laboral del 2012 promoguda pel PP. Els manifestants han caminat des de dalt del passeig de Gràcia fins al carrer Mallorca, i han tallat el trànsit al seu pas, fins a dos quarts de dues, quan s'ha dissolt la concentració. Representants del comitè d'empresa s'han reunit amb la consellera d'Empresa, Angels Chacón, i després amb la delegada del govern espanyol, Teresa Cunillera, per reclamar que es derogui l'article 51 de l'Estatut dels Treballadors i per demanar la implicació de Renault. "Demanem als polítics que passin de les paraules als fets. És molt fàcil derogar l'article 51 de l'Estatut dels Treballadors. Això evitaria que les empreses no puguin fer el que vulguin i hi hagi un filtre de l'administració per justificar el tancament. Nissan serà la primera, però poden venir moltes més empreses que marxin sense donar explicacions", ha explicat el delegat d'USOC al comitè d'empresa, Miguel Ruiz. De fet, a la sortida de la reunió amb Cunillera, els sindicats han amenaçat amb mobilitzacions a Cantàbria, a la fàbrica de Los Corrales de Buelna, que subministra components per a vehicles de Nissan i Renault que es munten en diverses plantes. "Anirem a Cantàbria per demostrar que també som capaços d'aturar Renault ", ha dit Ruiz, en una assemblea improvisada davant de la seu de la delegació del govern a Catalunya. Durant les tres hores de marxa, els concentrats han criticat la cúpula japonesa que va anunciar el tancament dels centres productius de Catalunya el 28 de maig; i també als dirigents de Renault, aliats amb Nissan i Mitsubishi; i al director que s'encarregarà de desmantellar la fàbrica, Frank Torres, a qui han amenaçat de "visitar" a casa seva. També s'han sentit crits en contra del president del govern espanyol, Pedro Sánchez, a qui han recordat les seves declaracions assegurant que l'ocupació a Barcelona estava "garantida". La plantilla està en vaga indefinida des del 4 de maig per reclamar un futur industrial per a les instal·lacions i ha decidit mantenir l'aturada un cop feta pública la intenció de l'automobilística de marxar de Catalunya. 'Aquesta nit es mor un japonès', 'Nissan unida, mai serà vençuda', o 'Sánchez, cabró som la teva missió', són alguns dels càntics que s'han sentit a la concentració, que també ha comptat amb membres de les empreses subcontractades i proveïdores. . La majoria de retrets, però, han anat dirigits cap al president de Renault a Espanya i president de la patronal Anfac, José Vicente de los Mozos, que es va desmarcar del tancament de les fàbriques durant una comissió al Congrès dels Diputats la setmana passada tot assegurant que Nissan no havia demanat "en cap moment ajuda a Renault". "Va tenir el desvergonyiment de dir que no li hem demanat ajuda, doncs ara li demanem ajuda, li demanem que parli amb Nissan i amb l'Aliança per donar una viabilitat a les empreses", ha afegit Ruiz. Els treballadors fa quatre setmanes que es manifesten per reclamar que es reverteixi el tancament dels centres de la Zona Franca, Montcada i Reixac i Sant Andreu, que donen feina a 3.000 persones directament i a més de 20.000 de forma indirecta, segons els sindicats.

Summary: Uns 500 treballadors de Nissan es manifesten a Barcelona per exigir recuperar l'autorització prèvia als ERO


"Condemno absolutament la imposició de l'article 155 de la Constitució, però aquest acte violent contra la democràcia i les institucions de l'autogovern de Catalunya no justifiquen tirar pel dret". Així s'ha mostrat el conseller d'Empresa i Coneixement, Santi Vila, poc després de dimitir, en unes declaracions escrites difoses pel seu entorn. El conseller ha justificat la decisió per "raons de consciència personal". D'altra banda, pocs minuts després de presentar la dimissió ha piulat a Twitter: "Dimiteixo. Els meus intents de diàleg novament han fracassat. Espero haver estat útil fins l'últim minut al president i als catalans". El fins ara conseller era una de les veus que havia defensar més clarament la necessitat de convocar unes eleccions autonòmiques per evitar l'aplicació de l'article 155 i també una dels més escèptiques amb la possibilitat de proclamar la república catalana.

Summary: Santi Vila: "Condemno el 155 però aquest acte violent contra la democràcia no justifica tirar pel dret"


El president del govern espanyol, Mariano Rajoy, ha mantingut converses telefòniques amb el líder de Ciutadans, Albert Rivera, i també amb el secretari general dels socialistes, Pedro Sánchez, segons confirmen fonts de Moncloa. El president espanyol també podria posar-se en contacte properament amb el rei Felip VI després dels esdeveniments succeïts aquest diumenge a Catalunya. Rajoy  -que està seguint la jornada des de Moncloa- podria comparèixer en les properes hores per valorar la situació. Fins ara, per part del govern espanyol l'encarregada de donar la versió de l'executiu ha estat la vicepresidenta, Soraya Sáenz de Santamaría, i també ha concedit entrevistes televisives el ministre de l'Interior, Juan Ignacio Zoido.

Summary: Rajoy es posa en contacte amb Rivera i Sánchez després dels esdeveniments a Catalunya


La Mesa del Parlament ha decidit aquest dimarts deixar sobre la taula la decisió sobre si crea o no una ponència conjunta per a les tres lleis de desconnexió. JxSí i la CUP reclamen que es posi en marxa aquesta fórmula per elaborar aquestes normes, mentre que la resta de formacions neguen que sigui la via més adequada avisen que no participaran i reclamen que s’atengui l’informe dels serveis jurídics del Parlament que no recomana utilitzar la via d ela ponència conjunta. D’altra banda, de la mateixa reunió de la Mesa d’aquest dimarts n’ha sortit l’encàrrec als juristes de la cambra perquè elaborin el llistat d’al·legacions per defensar la creació de la comissió del Procés Constituent davant el Tribunal Constitucional, després que el govern espanyol reclamés que els magistrats actuessin en considerar que s’incomplia la sentència que suspenia la declaració del 9-N aprovada al Parlament.

Summary: La Mesa del Parlament ajorna la decisió sobre la creació de la ponència conjunta per a les lleis de desconnexió


El Ministeri de l’Interior ha subratllat que el govern espanyol no ha donat cap ordre o instrucció sobre la necessitat de portar un certificat de l’empresa per acreditar que es va a treballar mentre duri l’estat d’alarma. En canvi, l’alcalde de Madrid, José Luis Martínez-Almeida, ha anunciat al matí que la Policia Municipal de la ciutat sancionarà totes les persones que vagin pel carrer, diguin que van a treballar i no ho puguin acreditar amb un document de l'empresa. El director operatiu adjunt de la policia espanyola, José Ángel González, ha contestat en roda de premsa que desconeix el que està fent l’Ajuntament de Madrid.  Tanmateix, González ha afirmat que tot allò que ajudi a les forces de seguretat a saber on es dirigeixen els ciutadans és “d’ajuda”. La Generalitat ha activat un certificat autoresponsable no obligatori perquè el portin els ciutadans per justificar els desplaçaments però sense sancions.

Summary: El Ministeri de l’Interior subratlla que no ha ordenat que calgui portar un certificat per anar a treballar


Els Bombers de la Generalitat assessoraran les persones que hagin patit un incendi al seu habitatge per a la recuperació de la normalitat després del sinistre. El Departament d'Interior ha presentat aquest dimecres el projecte 'Post-incendi' des del parc de bombers de Vilafranca del Penedès, aprofitant la visita a les instal•lacions recentment reformades. Es tracta d'una nova eina amb la qual el cos vol ajudar a donar els primers passos quan es pateix un incendi en un habitatge. Entre les recomanacions, destaquen què cal fer abans de tornar a entrar al lloc sinistrat, valorar l'estat de salut de les persones que hi viuen, o quins tràmits han de seguir amb la companyia asseguradora. El projecte ha començat ja aplicar-se a les comarques de l'Alt Penedès, el Garraf i el Baix Llobregat, per després estendre's a la resta de Catalunya.

Summary: Els Bombers reforcen el seguiment 'post-incendis' amb un assessorament directe a les persones afectades


Carles Puigdemont assistirà aquest cap de setmana al Festival del cine i el Fòrum Internacional sobre els drets humans (FIFDH per les seves sigles en francès) a Ginebra. El líder de JxCat participarà en el debat sobre l'autodeterminació programat per diumenge al vespre, coincidint amb la projecció del film "Catalunya: Espanya a punt d'una crisi de nervis". Segons ha explicat aquest dimecres en un comunicat l'organització del Festival, Puigdemont serà un dels participants del debat, que també reunirà la política Micheline Calmy-Rey, expresidenta de la Confederació suïssa, i altres ponents encara per confirmar. A banda del debat també hi haurà una roda de premsa, segons l'organització. La xerrada està organitzada conjuntament amb la Universitat de Ginebra. Precisament és en aquesta ciutat helvètica on es troba l'exdiputada de la CUP Anna Gabriel des de mitjans de febrer.  Creat l'any 2003 a Ginebra el FIFDH és alhora un festival i un fòrum que té lloc simultàniament a la sessió del Consell dels drets de l'home de l'ONU. La missió del festival, segons defineixen, és la d'oferir "amb total independència" un espai de diàleg "obert i constructiu" sobre els drets humans.

Summary: Puigdemont participarà en un debat sobre Catalunya a Ginebra aquest diumenge


El ministre de l'interior francès, Matthias Fekl, ha qualificat de "gran pas" el desarmament efectiu de l'organització ETA. En una compareixença al ministeri, Fekl ha destacat que la policia francesa ja ha iniciat l'operatiu per "neutralitzar" l'armament d'ETA, que segons han indicat els intermediaris es troba dipositat en vuit amagatalls, la majoria al país basc francès, un procés d'inventari que es podria allargar dies o setmanes. El ministre de l'interior ha tingut paraules de record per les víctimes d'Eta, especialment per la Guàrdia Civil.

Summary: El govern francès qualifica de "gran pas" el desarmament d'ETA


La marca preveu que això forçarà els hostes que vulguin tenir més ofertes a registrar-se com a empreses i abonar la taxa turística ACN Barcelona.-Airbnb ha anunciat aquest dimarts que limitarà a un per amfitrió el nombre d’anuncis que podran penjar els seus usuaris no professionals amb pisos o apartaments sencers a Ciutat Vella. En uns roda de premsa aquest matí, el director de Màrqueting d’Airbnb per a Espanya i Portugal, Arnaldo Muñoz, ha reconegut que la marca vol donar així “una solució a molts dels problemes de la ciutat” i espera que això limiti el nombre d’anuncis en aquest cèntric districte de la capital catalana, alhora que es forçarà als usuaris que vulguin tenir més anuncis a registrar-se com a professionals. Segons Airbnb, addicionalment això contribuirà que els amfitrions amb més ofertes es registrin com una empresa i facilitarà la recaptació de la taxa turística. Muñoz ha afirmat que Airbnb vol treballar amb les administracions per millorar la situació dels barris més turístics de la ciutat. Tanmateix, ha assegurat que el paquet de mesures que s’ha presentat aquest dimarts específicament per a la ciutat de Barcelona són mesures “unilaterals” i les ha desvinculades de les negociacions que l’empresa manté paral·lelament amb l’ajuntament de la capital catalana. Airbnb apunta que han rebut per part de l’administració “les preocupacions i reptes” de la ciutat “al voltant la concentració d'allotjaments i viatgers a Ciutat Vella i el potencial impacte sobre l'estoc d'habitatge a llarg termini”. L’empresa ha reclamat que “tots aquests assumptes s'han de solucionar a través de nous marcs normatius i que el ‘home sharing’ pot ser part de la solució, ja que ajuda els ciutadans de Barcelona a incrementar els seus ingressos, a pagar part de les despeses de l'habitatge i a repartir els beneficis del turisme per tota la ciutat”. Per això, ha demanat que a la normativa s’identifiqui clarament quines persones comparteixen la seva llar i quines són professionals que exploten un negoci, ja que “a Barcelona no hi ha una normativa per als particulars que volen compartir la seva llar i només hi ha regles per als operadors professionals”. A nivell impositiu, Airbnb ha estimat que durant el 2016 s’haguessin recaptat uns sis milions d’euros al conjunt de Catalunya si tots els seus amfitrions haguessin pagat la taxa turística de la Generalitat. En aquest sentit, la plataforma de lloguer d’habitatge ha afegit que ha col·laborat “amb diferents governs i administracions locals a tot el món per recol·lectar la taxa turística en nom dels amfitrions. Aquest procés totalment automatitzat ha permès generar més de 170 milions d'euros en prop de 220 localitats o regions de tot el món. Volem treballar amb les autoritats per expandir aquesta iniciativa a tot Catalunya i que els ciutadans de qualsevol lloc que comparteixen les seves cases puguin contribuir financerament amb els seus impostos”.

Summary: Airbnb limitarà a un els anuncis per amfitrió no professional al districte de Ciutat Vella


L'eurodiputada d'ERC Diana Riba i les també eurodiputades del grup Verds/ALE Terry Reintke i Alice Kuhnke han demanat a la Comissió Europea i al Consell Europeu que es garanteixi el suport a les dones que pateixen violència de gènere davant un "possible augment" de la violència durant el confinament pel coronavirus. "No totes les llars són un lloc segur", apunten les tres eurodiputades en una carta dirigida a la presidenta de la Comissió, Ursula Von der Leyen, l'eurocomissària d'Igualtat, Helena Dalli, i el president del Consell Europeu, Charles Michel. En la carta, Riba, Reintke i Kuhnke demanen a la Comissió i al Consell que "assegurin que els estats membres no redueixen o desvien recursos existents" contra la violència de gènere.  "Hem de prendre'ns aquest problema molt seriosament des del principi i treballar per assegurar el reforç dels recursos de suport", subratllen. Les tres eurodiputades dels Verds/ALE proposen un reforç dels serveis d'ajuda, oferir ajuda legal a través d'internet, finançar refugis per a víctimes i fer una campanya per informar sobre aquesta qüestió, entre d'altres.  "L'amenaça de la violència de gènere és una realitat a Europa que afecta principalment dones i infants. La nostra preocupació es basa en el fet que a la Xina la violència de gènere s'ha gairebé duplicat des que les ciutats han decretat el confinament", adverteixen Riba, Reintke i Kuhnke. A més, les tres eurodiputades dels Verds/ALE alerten que "les situacions d'incertesa" poden "causar frustració" i "portar a un augment de les agressions i la violència dins de les llars".

Summary: Riba demana a la UE reforçar el suport contra la violència de gènere davant un "possible augment" durant el confinament


El president del Parlament, Roger Torrent, ha demanat aquest dilluns, en una entrevista a Ràdio 4, que els independentistes es preguntin "de què serveix la competència interna". "De què serveix que ens barallem i acusem de determinades coses? Si l'objectiu és, entre tots, ser més, anar a sumar més sensibilitats, de que serveix que ens mantinguem en aquest cercle i ens acusem de coses?", ha sentenciat, dirigint-se especialment als que critiquen partits com el seu, Esquerra Republicana, des de posicions sobiranistes. Per a Torrent, el que cal és "anar a les fronteres electorals" perquè "és molt més productiu plantejar això" que criticar internament l'independentisme. En aquest sentit, ha recordat que "tot el temps que dediquen els independentistes a criticar-se no el dediquen a explicar-se als altres".  D'altra banda, davant les discussions que en públic i en privat han mantingut JxCat i ERC, Torrent ha considerat que "el concepte de creixement de la base i de ser més és compartit pel conjunt de les forces republicanes". "Més enllà de la retòrica, no tenim diferències estratègiques. La conferència del president Quim Torra va molt en la sintonia del que va plantejar ERC. No hi ha diferències de base, tothom és conscient que hem de ser més i aquest és objectiu compartit", ha comentat. En aquest sentit, ha defensat que a les eleccions municipals cada formació concorri com cregui convenient als ajuntaments, donant per fet que ERC no s'hi sumarà a llistes unitàries. "Podem fer l'esforç per sumar més gent des de cada sensibilitat. I cooperarem. Una cosa és competir i l'altra cooperar", ha sentenciat.  Per últim, a ran de les declaracions del president d'ERC, Oriol Junqueras, a TV3 defensant ampliar la base sobiranista, Torrent ha coincidit que l'independentisme ha de "sumar més gent a l'entorn del projecte, que és el millor escenari de futur i per això s'hi treballa". "Junqueras ho diu centrant-se en una imatge com el 3-O. L'1-O va votar molta gent, però el 3-O encara hi va haver més gent, perquè recull els que van anar a votar i els que no estan disposats a que es limitin i trepitgin drets civils i llibertats més fonamentals", ha dit.

Summary: Torrent: "De què serveix la competència entre independentistes i que ens barallem i acusem de determinades coses?"


Un grup d’eurodiputats de visita a Catalunya per les eleccions del 21-D demana a la Unió Europea (UE) que exigeixi al govern espanyol dialogar amb els partits independentistes després de la seva victòria electoral. “La UE ha de fer més que respectar els resultats: ha d’exigir al govern espanyol que obri un diàleg”, ha assegurat l’eurodiputada irlandesa Martina Anderson, membre del partit Sinn Féin i del grup d’esquerres GUE-NGL a l’eurocambra. Anderson ha suggerit que la UE “potser podria actuar” com a mediadora entre el govern espanyol i les forces independentistes. L’eurodiputat belga Mark Damesmaeker, de la Nova Aliança Flamenca, també ha demanat que es respecti la victòria independentista, i ha afegit que el govern espanyol hauria de respectar els drets dels diputats electes. “Demanem que tots els consellers que encara són a la presó siguin alliberats immediatament i que tots els polítics a l’exili puguin tornar per assumir el mandat com a homes i dones lliures”, ha dit Damesmaeker.

Summary: Eurodiputats demanen a la UE que exigeixi a Espanya dialogar amb els independentistes


“Perquè ni les mobilitzacions ni altres eines que es puguin provar d’incorporar són útils” ACN Madrid.-La portaveu del govern espanyol, Isabel Celaá, ha assegurat aquest divendres que el seu executiu impulsarà a través del Grup Socialista una nova moció al Congrés sobre el diàleg dins l’autogovern, després que el PDECAT retirés dimecres la que havia pactat amb el PSOE, que situava aquest diàleg ‘dins de la llei’. “Llei i diàleg”, ha afirmat Celaá, que ha assegurat que el seu executiu “tornarà a impulsar-la” perquè cal treballar “en el territori comú de l’autogovern”. Segons Celaá, cal “trobar aquest acord que buscava la moció” pactada amb el PDeCAT, i “serà possible perquè ni les mobilitzacions ni altres eines que es puguin provar d’incorporar són útils”. Segons Celaá, totes dues parts “han d’arribar al territori de l’acord” amb una proposta “per a la totalitat de la societat catalana” i aquesta moció “és perfectament útil i per tant la seguirem buscant”.

Summary: El govern espanyol impulsarà al Congrés una nova moció sobre el diàleg dins de ‘l’autogovern’


La vicepresidenta diu també que faran el que diguin els lletrats del Congrés en relació a la comissió del Rei emèrit ACN Madrid .-La vicepresidenta primera del govern espanyol, Carmen Calvo, diu que no creu que ERC estigui "en aquests moments, en una situació diferent de quan es va abstenir perquè poguéssim formar govern", en relació als pressupostos de l'Estat. En una entrevista a RNE, Calvo assegura que Esquerra va "entendre" que "de cap manera" es podia seguir "bloquejant" la política espanyola i creu que mantindrà aquesta línia de cares a l'aprovació dels comptes. "Crec que el titular és com un partit independentista fa amb la seva abstenció que la política espanyola no estigui bloquejada. Alguns n'haurien de prendre nota", ha dit. En aquest sentit, ha insistit que cal "estabilitat" i que això passa per uns pressupostos.  D'altra banda i en referència a la petició d'una comissió d'investigació sobre el Rei emèrit, ha dit que faran el que diguin els lletrats del Congrés. "L'any 2018 ja van dir que no tenia cabuda investigar una situació que tenia el paraigües de protecció màxima, perquè així ho diu la Constitució", ha remarcat.

Summary: Calvo, sobre els pressupostos: "No crec que ERC estigui en una posició diferent a la de la investidura"


El Festival Internacional de Màgia de Tona celebrarà la cinquena edició de l'1 al 4 d'octubre. Inicialment estava prevista el maig però es va decidir ajornar fins a l'octubre per la pandèmia. Aquest dimecres han donat a conèixer els detalls de la programació que inclou una vintena d'artistes convidats, com són el Mag Lari, Pep Bou, Maga Martilda, Mag Pinchito, Adrián Conde i Fakir Testa, entre d'altres. Una de les novetats és l'Off Festival amb artistes emergents de diferents disciplines de les arts escèniques que actuaran pels carrers del municipi. Si bé s'ha suspès el sopar màgic, s'ha decidit mantenir la Gala Internacional. El taller de màgia per a infants també reduirà l'aforament.  La pandèmia no impedirà que el Festival Internacional de Màgia de Tona (Osona) aixequi el teló de nou. Després d'ajornar la programació del maig i traslladar-la a l'octubre, també s'ha adaptat la programació a les mesures de prevenció. Aquest dimecres s'ha presentat oficialment el cartell on hi haurà una participació d'una vintena d'artistes. El seu director, Jordi Pota, ha subratllat la importància de tornar a programar cultura en moments tan complicats. També ha dit que han detectat que "hi ha ganes de viure la cultura i alimentar l'ànima" i la prova és que espectacles com el del Mag Lari que ja està al 80% de les entrades venudes i les gales internacionals, a un terç. El lema d'enguany és 'La història deixa empremta' i el cartell és una empremta amb tots els noms dels participants i comentaris del públic de les últimes edicions.   Aquesta cinquena edició, que es farà de l'1 al 4 d'octubre, apostarà pels artistes emergents amb la creació de l'Off festival, on diferents artistes de les arts escèniques mostraran els seus treballs pels carrers de Tona. Una altra de les novetats és que s'estrenarà la cançó del festival que ha escrit i interpretat el grup osonenc Pelat i Pelut i que vol transmetre un missatge de positivitat.  I entre les adaptacions del format per prevenir el covid-19, destaca la suspensió del sopar màgic que es feia abans de la Gala Internacional. Inicialment es preveia adaptar-lo com un sopar popular però al final s'ha decidit suspendre.  Per una altra banda, les Gales Internacionals i l’Espectacle Unipersonal canvien d’escenari. Des de la primera edició, aquests espectacles s’havien fet al pavelló municipal però en aquest edició es faran a La Sala La Canal amb un aforament limitat i un total de 200 localitats. Pel que fa als artistes convidats a les gales,hi haurà Sebastien Dethise, Raul Black, Charlie Mag, Maximiliano Stia, Pep Bou i Huang Zeng.  Altres artistes que actuaran en aquesta edició són Maga Melanie Cacho, l’actor i il·lusionista Txema  i el jove Sanyes, entre d'altres. A més, enguany el curs de màgia per a nens i nenes se seguirà celebrant, però es farà a l’entrada del vestíbul de la Sala La Canal. A causa de les mesures de prevenció per la covid-19, només s’hi podran inscriure 10 nens i nenes d’entre 8 i 16 anys i només els podrà acompanyar una persona adulta.  Pota explica que "està tot adaptat" a la prevenció de la covid-19 i els protocols, com ara cadires als espais exteriors per mantenir les distàncies de seguretat, es lliurarà gel hidroalcohòlic i es recordaran les normes que cal seguir com dur la mascareta.  Pepa Plana apadrinarà aquesta edició L'actriu i pallassa Pepa Plana serà la nova padrina d'aquesta edició. Es tracta d'un referent internacional i el seu nom se sumarà així a la llista de padrins del festival com Màgic Andreu,  Jan Riera, Pep Plaza i Marta Marco de les edicions anteriors. També es vol fer encara més visible la figura de la dona dins el món de la cultura. Per això, els organitzadors es comprometen a seguir essent una plataforma per donar a conèixer el treball de magues de gran talent d'arreu del món.  Per últim, el festival vol fer un pas cap a la sostenibilitat i es potenciarà la comunicació en línia i les xarxes socials com a mitjà de comunicació. Aquest any no hi haurà fulletons de la programació en paper.

Summary: Tona acollirà el Festival Internacional de Màgia amb una vintena d'artistes i una programació adaptada a la covid-19


El 97% de la xarxa de Ferrocarrils de la Generalitat de Catalunya (FGC) i el 88% de la xarxa de metro es troba adaptada a persones amb mobilitat reduïda, segons ha explicat aquest dilluns el conseller de Territori i Sostenibilitat, Josep Rull, en el marc d’una trobada amb entitats de discapacitats físics i sensorials per atendre les seves necessitats de mobilitat. Rull també ha explicat que en el cas dels autobusos de Transports Metropolitans de Barcelona (TMB) l’adaptació és del 100%, mentre que pel que fa als autobusos interurbans de l’Àrea Metropolitana de Barcelona (AMB), la taxa és del 78%. La trobada, s’indica des del Govern, respon a la voluntat de respondre a les demandes concretes del col·lectiu, d’acord amb la Llei d’accessibilitat. En aquest marc, el 6 de maig, el Departament de Territori i Sostenibilitat i l’Autoritat del Transport Metropolità van signar un  protocol de col·laboració per analitzar l’accessibilitat de les xarxes i redactar un pla d’adaptació.   Així mateix, el grup d’accessibilitat, integrat per associacions de discapacitats, operadors de transport públic a Catalunya i el Departament de Territori i Sostenibilitat, treballa per abordar aquesta problemàtica en l’àmbit del transport de carretera i ferroviari. El passat 6 de juny es va celebrar la darrera reunió d’aquest grup, per concretar les mesures i accions a dur a terme en els següents mesos.   En el marc d'aquest treball conjunt es redactarà un programa d'implantació de mesures de millora de l'accessibilitat en base a l'auditoria i a la feina feta en el grup de treball. A la reunió d’aquest dimarts hi han assistit el president del Comitè català de representants de persones amb discapacitat (Cocarmi) i de la Federació Ecom, Antonio Guillén; la presidenta de la Confederació espanyola de persones amb discapacitat física i orgànica (Cocemfe), Pilar Díaz; el responsable de la unitat d’autonomia personal i accés a la informació de l'ONCE, Anaïs Garcia Balmaña; la tècnica de rehabilitació de l'ONCE, Yolanda Fernández de Landa; la vicepresidenta de la Federació d'Associacions Catalanes de Pares i Persones Sordes (Acapps), Fanny Llorens, així com Adrià Berenguer, de Cocemfe; Domingo Reina, del Servei d'Accessibilitat a la Comunicació de l'Acapps, i Meritxell Alós, membre de la Junta de la Federació Dincat. Per part de la Generalitat, també hi ha participat el secretari d'Infraestructures i Mobilitat, Ricard Font.

Summary: El 97% de la xarxa d’FGC i el 88% de la de metro està adaptada per a persones amb mobilitat reduïda


Cid i Ribas traslladen a Puigdemont que cal "sumar de nou i empènyer" per dur a terme una consulta i "reconstruir" una majoria al voltant del dret a decidir ACN Barcelona.-El  president de la Generalitat, Carles Puigdemont, s'ha reunit aquest dilluns amb els coordinadors nacionals d'ICV, Marta Ribas i David Cid, a Palau. En una conversa "absolutament cordial", Govern i els ecosocialistes s'han emplaçat mútuament a parlar d'un possible referèndum transversal un cop passin les eleccions del 26-J. Pels ecosocialistes cal "tornar a teixir amplis espais de consens" social, polític, econòmic i cultural. Ribas ha defensat que cal "sumar de nou, empènyer per fer-lo possible" i Cid ha advertit que el 26-J pot obrir "una finestra d'oportunitat" per desbloquejar la situació política entre Catalunya i l'Estat. El dirigent ecosocialista ha defensat que un 80% de la societat defensa una consulta i que per tant cal "reconstruir" la majoria al voltant del dret a decidir. La portaveu del Govern, Neus Munté, ha afirmat que Puigdemont ha pres nota de la proposta d'ICV i ha afegit que l'executiu català "no ha descartat mai" el referèndum. També ha demanat "respecte" pel full de ruta sobiranista.  La coordinadora d'ICV ha assegurat que la reunió ha estat cordial i li han traslladat al president "la necessitat de tornar a teixir amplis consens i espais de consens socials, polítics, econòmics i culturals respecte el referèndum". "Ens ha reiterat que tot i que no coincidim amb el full de ruta no abandona la necessitat també d'un referèndum". Per això s'emplacen a parlar-ne després del 26-J. Mentrestant, ICV aposta per buscar suports i "sumar de nou, empènyer per fer-lo possible i fer pedagogia" a l'estat, Europa i al món, en línia amb el que va aprovar la seva assemblea a l'abril. De fet, ho han acordat així perquè segons el colíder ecosocialista, David Cid, el 26-J es pot obrir "una finestra d'oportunitat" i "a ningú se li escapa" que aquestes eleccions poden desbloquejar la situació entre Catalunya i l'Estat. "No és el mateix un govern liderat per Iglesias i les confluències que un del PP", ha apuntat Cid. En aquest context a defensat que un 80% dels catalans aposta pel referèndum i per això ha celebrat que el Govern, "en paral·lel" al full de ruta sobiranista, no tanqui la porta a "la necessitat de reconstruir una majoria pel dret a decidir i el referèndum".  La portaveu del Govern, Neus Munté, ha assegurat que Puigdemont ha escoltat la proposta d'Acord dels ecosocialistes i que n'ha pres nota per valorar-ho després del 26-J. "El Govern mai ha descartat aquest referèndum, fins a data d'avui qui el descarta és el govern espanyol". En aquest sentit, ha demanat també "respecte" per al full de ruta sobiranista.

Summary: El Govern i ICV s'emplacen a parlar d'un possible referèndum d'ampli consens després de les eleccions del 26-J


Ciutadans ha signat el compromís del Pride Barcelona que obliga a "no pactar ni avalar" formacions polítiques que tinguin un discurs homòfob, necessari per poder participar a la festa LGTBI+. Segons han confirmat fonts del partit a l'ACN, la formació taronja s'ha adherit al manifest amb la signatura del grup parlamentari i aquesta nit assistiran a la recepció oficial. Així es desmarquen de la posició que Ciutadans va prendre a Madrid, on han optat per no adherir-se al manifest, que demanava no fer servir els partits que defensen una ideologia d'extrema dreta -com Vox- per a governar, i no podran participar amb carrossa a la festa. Des del PPC han manifestat que no els ha arribat cap compromís per signar. Amb aquesta posició, no hi participaran, com ja és habitual. Des de Ciutadans han explicat que participaran en les diferents jornades i esdeveniments del Pride Barcelona, també amb carrossa, com porten fent des que es va fundar el partit. Han formalitzat la inscripció i també el compromís en la "lluita contra l'odi, la discriminació i els discursos homòfobs". També s'han reafirmat en el compromís de treballar per al desplegament de la llei 11/2014 dels drets del col·lectiu. Tot i haver-se adherit al manifest, Ciutadans afirma que el que avala el seu compromís són les seves propostes i la feina a les institucions. "No deixarem de persistir en la defensa dels valors de la igualtat i la llibertat", han afegit. L'assemblea de les entitats socials que organitzen l'acte van acordar per unanimitat prohibir l'accés a l'esdeveniment als partits polítics que no es comprometin a vetar les formacions homòfobes. També es va acordar que no hi haurà polítics a la capçalera de la manifestació central de l'esdeveniment -on hi haurà una pancarta enfocada als drets de les famílies LGTBI- i que la participació dels partits que sí hi puguin assistir estarà limitada a un representant amb càrrec electe de cada institució, l'Ajuntament de Barcelona, la Diputació, la Generalitat i la Catalunya, que no prendran part de la lectura del manifest a l'escenari principal. El Pride Madrid va posar especialment complicada la participació dels partits de dretes, que han pactat governs amb Vox. Des de Ciutadans Madrid confien que el Col·lectiu de lesbianes, gais, transsexuals i bisexuals de Madrid (COGAM) "rectifiqui" i "no exclogui ningú". "L'any que ve l'Orgull serà un dia de llibertat on no s'obligarà a ningú a firmar els documents polítics ni es demanaran carnets", han assenyalat des de la formació taronja, on es desitja que es tingui només en compte la reivindicació de la llibertat, la igualtat i els drets LGTBI. A la festa de Madrid sí que hi podran participar, amb carrossa, el PSOE, Podem, Mas Madrid i UPyD, que s'han adherit al compromís.

Summary: Cs signa el compromís de vetar els partits homòfobs que va rebutjar firmar a Madrid i podrà participar al Pride Barcelona


El segon tram de la jornada de vaga al Metro de Barcelona, de quatre a sis de la tarda, ha acabat amb una disminució de viatges del 30%, segons s’ha indicat des de Transports Metropolitans de Barcelona (TMB). A banda de la disminució de passatge no hi ha hagut altres incidències destacades, indiquen les mateixes fonts. Si se n’ha comptabilitzat una a dos quarts de set de la tarda, fora de l’horari de vaga però conseqüència de les aturades, segons TMB. En concret ha calgut regular l’accés a l’estació de Barceloneta perquè encara no s’havien pogut reincorporar al servei els combois que han estat aturats durant la vaga. A dos quarts de nou comença l’últim tram de vaga de la jornada, que acabarà a dos quarts d’onze i que preveu uns serveis mínims del 20%.

Summary: El segon tram de la jornada de vaga al Metro acaba amb una disminució de viatges del 30%


El Parlament ha aprovat aquest dimecres el llibre sisè del Codi Civil i ha culminat així la configuració del dret civil català. En concret, s’ha aprovat el Projecte de llei del llibre sisè del Codi Civil de Catalunya i la modificació dels llibres primer, segon, tercer quart i cinquè, que s’ha votat per parts i que ha rebut el suport majoritari de la cambra . El text regula els contractes de compravenda i de permuta i estableix per exemple la capacitat del comprador d’un immoble de recupera les arres si es fa enrere en l'adquisició per no obtenir el finançament necessari per part d’una entitat bancària. D’altra banda, la introducció d’una esmena al llibre segon farà que a partir de l’1 de març els jutges s’hagin de pronunciar de manera expressa sobre el dret a vot de totes les persones amb discapacitat intel·lectual que passen per un procés d’incapacitació judicial.  El text ha arribat al ple amb 134 esmenes vives, de les quals 16 eren de C’s, 22 del PSC, 14 de CSQP, 81 del PPC i una de la CUP i després que el Consell de Garanties Estatutàries per unanimitat que el text no vulnera ni la Constitució ni l’Estatut, després que C’s sol·licités el dictamen el passat desembre. A mes, el text va superar l’esmena a la totalitat que havia presentat el PPC. Entre els diferents tipus de contractes que regula el llibre sisè en destaca el de compravenda. Altres tipus de contractes que recull són el de permuta, el de cessió de solar o aprofitament urbanístic a canvi de construcció futura i els contractes de conreu. També incorpora altres contractes que no estaven previstos en cap norma com el de custòdia de territori, pel qual una part cedeix un terreny i l’altra el gestiona a canvi d’aplicar-hi millores; o el contracte d’aliments, pel qual una de les parts s’obliga a prestar allotjament, manutenció, assistència i cura a una persona durant la seva vida a canvi de la transmissió d’un capital, béns o drets. A banda del llibre sisè, també s’ha aprovat la introducció d’una esmena en el llibre segon per donar resposta a la reivindicació per part dels discapacitats intel·lectuals que estan en un procés d’incapacitació de poder votar. Així, a partir del proper 1 de març els jutges hauran de decidir si la persona està capacitada per votar o no. Així es dóna solució a la situació actual en que en la majoria de casos la declaració d’incapacitació suposa que la persona queda amb els drets civils anul·lats i per recuperar el sufragi han d’iniciar un procés judicial i assumir-ne tants els tràmits com el cost.  El conseller de Justícia, Carles Mundó, ha destacat que amb aquesta aprovació “s’acaba la teulada d’un gran edifici” i ha destacat que gràcies a això Catalunya disposarà del seu propi dret civil. Ha afegit que avui es materialitza la “defunció de la compilació del dret de 1960” i ha celebrat la culminació del Codi Civil de Catalunya.  Crítiques i dubtes de l’oposició per la constitucionalitat Des de l’oposició han criticat que tot i que el text va rebre l’aval del Consell de Garanties Estatutàries, aquest llibre pot entrar en conflicte amb la legalitat espanyola. Des de C’s, José María Espejo Saavedra ha criticat que l’objectiu era únicament “fer un codi civil diferent de l’espanyol” i ha alertat que hi haurà un “problema competencial important”. Ha afegit que el dictamen del Codi Civil Català tot “no avala per complet” el llibre sisè i lamenta que malgrat això acabi donant el vistiplau.  La diputada del PSC Rosa María Ibarra ha criticat la “precipitació” en l’elaboració d’aquest projecte i han considerat que es tracta d’un llibre “incomplert”. Per la seva part, el diputat de CSQP Joan Coscubiela ha lamentat que el resultat final “pot portar a problemes competencials” i ha augurat que segurament el text “acabarà al TC”. Coscubiela ha criticat també la “mala pràctica” d’aprofitar aquest projecte per introduir canvis en la resta de llibres.  També sobre el conflicte competencial, la diputada del PPC Esperanza García ha assegurat que precisament el que busca el Govern i JxSí és aquest conflicte per continuar amb la “campanya” iniciada el 6-F “amb el fil musical del victimisme constant”. Ha alertat que el dret civil català que s’ha configurat no només entra en conflicte amb l’espanyol sinó també amb la voluntat d’Europa d’harmonització de drets com el contractual.  Per últim, el diputat de la CUP Benet Salellas ha constatat que les coses s’han fet bé en quant a l’impuls del projecte de llei però ha lamentat “que es podrien haver fet millor”. Salellas ha rebatut als diputats que parlaven d’inseguretat jurídica que aquesta no ve pel llibre sisè sinó del sistema d’elecció dels jutges ja que ha assegurat que “els tribunals espanyols no apliquen el dret civil català” i “no compleixen la llei”. El diputat també ha mostrat l’oposició del seu grup al fet que el text suposa “privatitzar” part del sistema de justícia donant més poder als notaris i s’ha preguntat si el Govern “treballa pels interessos col·lectius o per cedir davant dels interessos d’un ‘lobbie’”.

Summary: El Parlament culmina la configuració del dret civil català amb l’aprovació del llibre sisè


El president del govern espanyol trasllada la voluntat de generar confiança perquè això portarà a una "major eficàcia" ACN Barcelona.-El president del govern espanyol, Mariano Rajoy, s'ha compromès aquest divendres a treballar conjuntament amb la Generalitat i actuar "com un equip" per afrontar els atemptats de Barcelona i Cambrils. "He transmès que és molt important que siguem capaços de treballar junts i intercanviar el que s'hagi d'intercanviar", ha manifestat després de la primera reunió del gabinet de crisi que ha encapçalat juntament amb el president de la Generalitat, Carles Puigdemont. Rajoy ha destacat la importància de treballar junts i generar confiança, perquè segons Rajoy, això portarà a una "major eficàcia". I ha confiat que la reunió del pacte antiterrorista de dilluns serveixi per transmetre que tots els partits independentment de la manera de pensar "estan decidides a tirar del mateix carro". Rajoy ha agraït a Puigdemont que s'hagi produït la reunió conjunta i l'ha qualificat de "molt positiva". "No només és important la coordinació dels cossos policials sinó també de la resta d'administracions i la coordinació entre els polítics. Això és el que desitja la gent i el que ens fa ser més eficaços", ha assegurat el cap de l'executiu espanyol. Rajoy ha apel·lat a la unitat de totes les forces polítiques en la "batalla global" que és la lluita contra el terrorisme. El president espanyol espera transmetre, en la reunió del pacte antiterrorista de dilluns, el missatge que totes les forces estan "decidides a tirar del mateix carro, amb la mateixa intensitat i el mateix esperit de victòria davant el terrorisme". Rajoy ha recordat que aquest dissabte es reunirà la mesa de valoració de l'amenaça terrorista, que podria decidir un augment del nivell d'alerta per situar-lo al màxim grau. En una atenció als mitjans després de la reunió del gabinet de crisi a la seu del Departament d'Interior, el president del govern espanyol ha ressaltat la "solidaritat internacional" i els suports que ha rebut de caps d'estat de diversos països en les darreres hores. També ha destacat que el terrorisme és el principal problema d'Europa.  Rajoy ha assenyalat que la prioritat és ara atendre les víctimes i els familiars, així com esclarir els fets que s'han produït i detenir els criminals i prevenir que atemptats com aquests tornin a passar. El president espanyol ha transmès el condol a les famílies i ha agraït la tasca dels cossos de seguretat i d'emergències.

Summary: Rajoy es compromet a treballar juntament amb el Govern i actuar "com un equip"


L'alcaldessa de Barcelona, Ada Colau, ha reconegut que l'1 d'octubre "no es podrà votar normal", però ha confiat que d'una manera o altra es pugui participar i ha concretat que el seu vot serà en blanc. "No és el vot que desitjo però és el que em puc sentir més representada", ha dit. En declaracions a Betevé, Colau ha subratllat que "estan passant moltes coses inaudites en quaranta anys de democràcia", i això farà que diumenge no es pugui participar "amb la tranquil·litat que tothom desitjaria". Amb tot, ha augurat que es produirà una mobilització massiva i pacífica que "donarà molta força a Catalunya per avançar cap al referèndum que necessita". També ha aprofitat per titllar de "lamentable" el tancament de l'espai aeri aquest cap de setmana, ja que "contribueix a generar una sensació d'alarma permanent". Precisament, ha opinat que "l'actitud del PP farà que molta gent que no pensava anar a votar ara ho farà". "Han passat tantes coses que votar normal és evident que no es podrà". Aquest és el pronòstic que ha fet Colau sobre el que passarà el diumenge. Ha remarcat que Catalunya viu ara una "situació d'excepció" des de fa molts dies, però ha dit que confia que es podrà participar, tot i que no sigui en condicions normals.  L'alcaldessa no ha volgut entrar en detalls de logística ni en el fet que centres cívics formin part de la llista de locals de votació, i s'ha limitat a dir que ella és partidària que hi hagi el màxim nombre d'espais de participació perquè es pugui produir una mobilització "massiva i exemplar" que serveixi per apropar-se a l'objectiu de celebrar un referèndum efectiu. "El més important és que es constati amb més força que mai que hi ha d'haver un referèndum en algun moment a Catalunya", ha dit. Encara sobre els locals, ha afegit que no té cap problema si Fiscalia la vol citar a declarar.  Colau ha insistit que aquest referèndum "no s'ha convocat de manera normal" i per tant "no és el que Catalunya necessita". En tot cas, l'actitud del PP, al seu parer, farà que molta gent que no pensava participar ara sí que ho faci, tot i que el que vulguin en realitat sigui "un referèndum acordat perquè es pugui fer el debat de forma pausada i serena". Després d'apuntar que se sent "molt propera a aquest plantejament", ha constatat que l'únic vot possible que li queda és en blanc, ja que no s'identifica ni amb el no del PP ni tampoc amb el sí de la via unilateral independentista. Després d'enviar una carta demanant la mediació de la Comissió Europea, Colau ha insistit en aquesta idea i ha afegit que potser no ha de ser ella qui faci de mitjancera, però sí que pot "incidir perquè hi hagi negociació política", ja que s'estan retallant drets i llibertats. En aquest punt, ha lamentat que s'hagi decidit tancar l'espai aeri, perquè això genera una sensació "d'alarma permanent". De tota manera, ha assegurat que confia molt en la ciutadania i s'ha mostrat convençuda que seguirà mobilitzant-se "de forma exemplar i respectuosa amb la diversitat d'opinions que hi ha". També ha aprofitat per descartar que l'1-O posi en risc el seu pacte de govern amb el PSC, perquè l'acord deixa fora la qüestió nacional. Sí que ha advertit els socialistes que el 75% dels seus votants estan a favor d'un referèndum acordat, el que denota, ha dit, que s'estan "allunyant massa" del sentiment majoritari de la població i acostant-se al PP.

Summary: Colau creu que diumenge "no es podrà votar normal" i concreta que farà un vot en blanc


Les mesures penals alternatives (MPA) han augmentat un 30% des de principis d'any a les comarques gironines. Si al gener amb prou feines hi havia 800 persones complint aquest tipus de condemna, a finals d'octubre ja superaven el miler. Els motius d'aquest increment són dos: d'una banda el desdoblament de l'equip tècnic que es dedica a l'aplicació d'aquesta pena un cop el jutge ha dictat sentència, i de l'altra, l'aposta cada vegada més clara per part dels tribunals per aquest tipus de mesures. El director d'execució penal de Justícia a les comarques de Girona, Pere Asso, explica que, en contra del que molta gent pot pensar, les MPA són "d'obligat compliment" i substitueixen multes o penes de presó. Els delictes més habituals per la imposició d'una MPA, són les alcoholèmies penals – més de 0,60mg/l -, i les amenaces en l'àmbit de la violència de gènere. Cada cop són més les persones que compleixen una pena alternativa de presó a les comarques de Girona. De gener a finals d'octubre han augmentat prop d'un 30%. En bona mesura això es deu al desdoblament de l'equip que presta aquest servei, i que ara el conformen setze tècnics. L'increment també s'explica, però, per l'aposta que els jutges fan per aquest tipus de pena, en delictes que no són d'especial gravetat. Hi ha dos tipus d'MPA: Els treballs en benefici de la comunitat (TBC) i les obligacions imposades pel jutge. Els TBC són els més comuns i ofereixen un servei a una associació sense ànim de lucre, com pot ser l'administració o entitats del tercer sector. El que es busca és donar un servei en benefici de l'entitat, i que presta una persona que ha estat condemnada per un delicte determinat, però que el jutge considera que es pot substituir per un treball d'aquest tipus. En el cas dels menors, la mesura és la mateixa, però se li anomena prestació en benefici de la comunitat (PBC). El cap dels serveis d'execució penal a Girona, Joaquim Asso, explica que és una mesura "molt efectiva" perquè permet ser conscient a la persona que està complint una pena, però evita un ambient com la presó. Asso explica que estudien el perfil que té el penat i busquen una feina que s'ajusti a les seves capacitats. Per exemple; si una persona ha treballat de pintor, se'l col·loca en una de les moltes entitats sense ànim de lucre que necessita una persona per fer aquesta feina, i es formalitza un contracte perquè s'incorpori a l'equip. Ara mateix a les comarques de Girona hi ha una seixantena d'entitats – bona part d'elles públiques, com l'ajuntament – que col·laboren amb el Departament de Justícia. En qualsevol cas, diu Asso, els tècnics estudien la compatibilitat del compliment de la pena amb la vida diària de la persona. "El què no pot ser és que deixi la feina. Ho haurà de complir en caps de setmana o quan pugui", remarca. A banda dels TBC existeixen també les obligacions dictades per els jutges, com a mesures penals alternatives. Aquestes obligacions habitualment van associades a delictes molt concrets i que habitualment són cursos o programes.  Alcoholèmies i violència de gènere Asso explica que els delictes més habituals pels quals es compleixen MPA són els relacionats amb el trànsit i la violència de gènere. En el cas de les alcoholèmies penals – les que suposen una taxa superior a 0,60 mg/l -, solen anar acompanyades d'altres obligacions, com seguir tractaments per deixar la beguda. Pel què fa als delictes de violència de gènere, el director explica que "en cap cas" són greus. "Parlem d'amenaces o situacions que el jutge considera que no suposen un perill elevat", explica.  Molts prefereixen pagar Una altra via alternativa per complir amb la pena és la imposició d'una multa per part de l'autoritat judicial. El director dels serveis d'execució penal de Girona reconeix que molta gent aposta per pagar, i així estalviar-se haver de complir amb un MPA. "Per a ningú és agradable viure amb el pes d'un compliment de pena i, si poden, paguen", remarca. Ara bé, Asso explica que es troben amb casos de persones que no tenen prou recursos per a poder fer front a la multa i decideixen complir amb una MPA.

Summary: Augmenten un 30% l'aplicació de mesures penals alternatives a les comarques de Girona


La 10a edició de la Fira de Formació i Treball 'F&T', saló que se celebrarà del 14 al 16 d'abril al pavelló 4 de Fira de Lleida, comptarà amb la participació de 21 empreses i entitats i tindrà 25 famílies de formació o disciplines representades. El saló ocuparà una superfície bruta d'exposició de 4.000 metres quadrats i acollirà 50 activitats professionals com ara conferències, tallers, demostracions i altres iniciatives relacionades amb la formació. Una de les novetats d'aquesta edició serà la primera jornada conjunta d'innovació i emprenedoria a Catalunya, organitzada pels serveis territorial d'Ensenyament a Lleida, amb la col·laboració de les xarxes d'Innova FP i la Xarxa d'Emprenedoria de Catalunya. La consellera d'Ensenyament, Meritxell Ruiz, serà l'encarregada d'inaugurar el certamen. Al saló es facilitarà informació sobre la nova oferta formativa que només es desenvolupa a les comarques lleidatanes, com és el cas de piragüisme d'aigües braves, escultura aplicada a l'espectacle i ramaderia i assistència en sanitat animal. A més, s'incorporen noves formacions superiors i cursos especialitzats com ara la formació universitària, màsters i postgraus, amb la presència de la Universitat de Lleida i la Universitat Rovira i Virgili. Cal remarcar la presència d'acadèmies d'idiomes, de música i entitats on es presentaran les opcions de formació per a joves, cursos a l'estranger, formació continuada i formació per a adults.    Destaquen també les demostracions, les activitats i les actuacions als estands de les famílies de formació i les entitats participants, amb la presència de professors i alumnes. En aquest sentit, els visitants podran gaudir del funcionament d'una impressora 3D, retoc d'imatge, malabars de baristes, elaboració de pastisseria i rebosteria, maquillatge i perruqueria, entre altres propostes formatives. Els alumnes de la família professional de comerç i màrqueting dinamitzaran la fira a través de Facebook, Twitter i Instagram i assessoraran els assistents sobre el funcionament de les xarxes socials.   Pel que fa a les conferències destaquen les que impartiran la jove youtuber Belena Gaynor titulada 'Com podem sobreviure els millennials?' i el director d'Organització i Desenvolupament de Persones a Schibsted Spain, Jaume Gurt, sobre 'El camí per trobar feina'.   Durant la presentació de la Fira 'F&T', l'alcalde de Lleida, Àngel Ros, ha afirmat que aquest "és el saló més important que se celebra a Fira de Lleida relacionat amb la joventut i la competitivitat empresarial". Ros ha afegit que en els darrers 10 anys els estudis de Formació Professional han fet "un salt molt important", en bona part "gràcies a la FP dual i als projectes internacionals, que l'han convertit en una formació de primeríssim nivell i amb unes sortides laborals molt atractives".     El president de la Cambra de Comerç de Lleida, Joan Simó, també ha destacat la importància de la FP dual perquè "facilita que els joves tinguin més sortides laborals i facilita que els empresaris comptin amb més nois i noies preparats". Enric Mir, vicepresident de la Diputació de Lleida, ha assegurat que els empresaris del territori "cada vegada demanen més professionals amb estudis de Formació Professional" i ha reclamat més implicació de les administracions, del sector privat i de les famílies en l'aposta per la FP.    Per la seva part el director dels serveis territorials d'Ensenyament a Lleida, Miquel Àngel Cullerés, ha informat que la Generalitat tindrà 30 estands –de les 25 famílies professionals i els propis de l'administració catalana–  i mobilitzarà uns 200 professors. Cullerés també ha destacat que durant els tres dies es duran a terme nombroses accions entre l'alumnat que visiti la fira com ara l'elaboració de microvídeos, demostracions de maquillatge i perruqueria, visites guiades al recinte, pràctiques amb maquinària pesada, entre altres.    La inauguració del saló tindrà lloc dijous al matí i serà presidida per la consellera d'Ensenyament, Meritxell Ruiz. A més, el divendres visitarà el certamen la consellera de Treball, Afers Socials i Família, Dolors Bassa. El saló de Formació i Treball 'F&T' està organitzat per l'Ajuntament de Lleida, Fira de Lleida i la Generalitat, amb el suport de GlobaLleida.

Summary: La Fira de Formació i Treball 'F&T' de Lleida amplia l'oferta formativa i innovadora


'Mio fratello rincorre i dinosauri' ha estat la guanyadora del Premi del Públic Jove Europeu 2020 en ser la pel·lícula més votada entre les tres nominades al certamen, organitzat per l’Acadèmia del Cinema Europeu. La pel·lícula és una coproducció italo-espanyola amb participació catalana i la col·laboració de TV3. Les altres dues finalistes han estat 'Rocca Changes the World' (Alemanya) i 'My Extraordinary Summer with Tess' (Països Baixos/Alemanya). L'edició d'enguany s'ha celebrat online per la pandèmia. La Filmoteca de Catalunya s'ha afegit un cop més a una iniciativa en què han participat 80 joves catalans d'entre 12 i 14 anys, que han format part del jurat jove integrat per més de 2.000 noies i nois de 32 països d'arreu d'Europa.   Els participants han vist els tres darrers dies les tres pel·lícules nominades per streaming i aquest diumenge al matí han participat en debats a través de videoconferències coordinats i dinamitzats per Drac Màgic. L’Acadèmia del Cinema Català, membre de la xarxa d’acadèmies de cinema europeu, ha col·laborat en l’organització de la jornada facilitant la participació de les actrius Iria del Río i Dèlia Brufau, protagonistes de la sèrie de TV3 'Les de l'hoquei', que han compartit amb els nois i noies la seva experiència com a actrius. Per gentilesa de l’Acadèmia de Cinema Català i de Filmin, entre tots els inscrits s’han sortejat tres abonaments mensuals a FilminCat. La nova modalitat en línia a causa del coronavirus ha propiciat un augment considerable dels inscrits al jurat jove de fora de la ciutat de Barcelona, que han suposat tres quartes parts del total. 'Mio fratello rincorre i dinosauri' La pel·lícula guanyadora explica la història d’en Jack, un nen que té un nou germà, en Gio, amb síndrome de Down. Ell l'espera il·lusionat pensant que serà un superheroi, i quan és un adolescent i ha d'anar a l'institut amaga la seva existència perquè se n'avergonyeix. Finalment en Gio enfortirà els llaços familiars i ajudarà en Jack a madurar i superar els seus prejudicis. L'actriu Rossy de Palma interpreta un dels papers principals del fil, el de la tieta dels protagonistes.

Summary: 'Mio fratello rincorre i dinosauri', guanyadora del Premi del Públic Jove Europeu 2020


La 15a edició del festival internacional Musiquem Lleida se celebrarà del 2 al 4 d'octubre amb una versió reduïda batejada com a 'Delicatessen', amb menys actuacions que en altres anys i amb una selecció de músics de proximitat i talents emergents. Durant el cap de setmana, diversos espais de la capital lleidatana encara per concretar acolliran vuit concerts de petit format, entre els quals destaca MuOM, un grup vocal que utilitza el cant difònic, on cada cantant emet dos sons alhora i sense paraules. L'organitzadora del certamen, la Coral Shalom, ha mantingut l'aposta per la música gratuïta al carrer, però en petit format per complir les mesures de seguretat i sanitàries per la Covid-19.  La directora de la Coral Shalom, Carme Valls, destaca que es tracta d'un "any excepcional" per les circumstàncies i des de l'organització s'ha fet una crida "perquè els músics presentessin un programa suggeridor". Així, participaran en el certamen artistes de proximitat d'arreu de l'estat espanyol.  Malgrat les dificultats per la celebració dels espectacles culturals en directe, la Coral ha volgut seguir amb el seu compromís per reivindicar el poder de la música com a teràpia i com un valor associat a l'optimisme per encarar el futur.   La fórmula escollida enguany per l'organització s'ha basat en la contractació directa, "seleccionant músics de qualitat, combinant professionals consolidats i talent emergent, i concerts de petit format".   Protocol covid-19   Per ajustar-se al protocol establert pel Procicat davant de la pandèmia de la covid-19, al Musiquem 2020 Delicatessen cada actuació serà única i espaiada amb un temps per netejar els escenaris i el lloc on s'ubiqui el públic. El festival tindrà lloc entre divendres i diumenge (més breu que en anteriors edicions) i amb menys escenaris.    Coral Shalom La Coral Shalom, organitzadora del Musiquem Lleida, que normalment interpretava el concert de cloenda, enguany farà el d'inauguració. En aquesta ocasió, no estarà acompanyada per l'orquestra habitual per la impossibilitat de programar assajos massius.    Bernat Giribet Giribet, natural d'Artesa de Segre i de només 28 anys, impartirà una masterclass sota el títol 'El gest com a pont entre l'art visual i la composició musical'. Director de diverses corals i també director coral de l'Orfeó Lleidatà, l'any passat va ser el guanyador del VIII Premi Catalunya de Composició Coral en la categoria de Millor cançó original amb el tema 'Unes flors que s'esfullen', un text del poeta Joan Maragall.    Patricia Castro i Aurelio Viribay Acompanyada al piano per Aurelio Viribay, la soprano Patricia Castro interpretarà temes de dones compositores. Castro, que té 25 anys, va formar part el juny de l'any passat del repartiment de solistes a l'estrena mundial de l'òpera 'Yo, Claudio', basada en el 'bestseller' de Robert Graves. Actualment, desenvolupa la seva activitat professional al Cor del Teatre de la Zarzuela de Madrid.   Especialitzat en l'acompanyament de cantants, Viribay ha actuat a la major part de països europeus i a Mèxic, el Marroc i el Japó, en llocs com el Musikverein i el Konzerthaus de Viena, Castello Sforzesco de Milà, Accademia Musicale Chigiana de Siena, Teatre Reial de Madrid, així com en les principals sales de concert i festivals espanyols. Ha estat professor de Repertori Vocal a la Universitat de Música i Art Dramàtic de Viena i a la Universitat de Música i Arts de la Ciutat de Viena, i actualment és catedràtic a l'Escola Superior de Cant de Madrid. Ha obtingut el Premi Extraordinari de Doctorat de la Universitat Rei Joan Carles de Madrid amb la tesi 'La Cançó de Concert al Grup dels Vuit de Madrid'.    Ulrika Haller i Jordi Armengol La soprano italiana i el pianista català interpretaran 'Cançó Catalana/alemanya', on repassaran peces dels alemanys Robert Schumann i Clara Wieck Schumann i dels catalans Joaquim Serra i Eduard Toldrà.   Ulrika Haller, que des del 2004 viu i treballa a Barcelona, ha actuat com a solista al Palau de la Música Catalana, l'Auditori de Barcelona, la Sagrada Família, l'Auditori de Girona, a l'Auditorio Manuel de Falla de Granada i en diverses poblacions catalanes, acompanyada pel Cor de Cambra del Palau de la Música Catalana. Per la seva banda, Jordi Armengol, que va estudiar a l'Escolania de Montserrat i a l'Escola de Música de Barcelona, ha obtingut premis als concursos de piano de Vilafranca del Penedès, Berga, Carlet i Madrid. Actualment, és el pianista del Cor de Cambra del Palau de la Música Catalana, dirigit per Xavier Puig.    MuOM Són una de les apostes singulars de l'edició d'enguany del Musiquem 2020 Delicatessen. Amb una actuació prevista a la Seu Vella, la seva música terapèutica ressona i potencia els espais emblemàtics. MuOM és un grup vocal que utilitza les tècniques del cant d'harmònics (cant difònic), on cadascun dels cantants produeixen dos sons alhora. Les seves cançons són pròpies i no utilitzen paraules, de forma que es creen melodies suaus i minimalistes.    Laura Farré Pianista i matemàtica de Vilanova i la Geltrú, va ser nominada com 'Rising Star' per la BBC Music Magazine. Amb només 30 anys, ha estat seleccionada per les residències Wrcms 2017 al Canadà, BCMG: NEXT Scheme 2018/2019 al Regne Unit i Ensemble Evolution 2019 al Banff Centre, on va obtenir la beca Cyril and Elizabeth Challice Fund for Musicians.   El seu àlbum de debut ‘The French Reverie’ (2018)’ va ser possible gràcies a 208 mecenes de 28 països dels cinc continents. Durant una gira de més de 25 concerts, Farré ha presentat aquest treball a cinc països, incloent-hi ciutats com Nova York, Toronto, Chicago, Boston, Los Angeles, Montreal, San Francisco, Colorado Springs, Barcelona, Madrid, Girona, Sofia i Londres.    Genís Bagés Genís Bagés és un baterista i artista sonor lleidatà que ha  compartit escenari amb músics com ara Marco Mezquida, David Mengual, David Soler o Arecio Smith. Durant dos anys, va formar part de l'escena musical de Berlín. Ara, forma part de diferents projectes dins el camp del rock, el jazz i la lliure improvisació.  Al Musiquem 2020 presentarà 'Infinite Scroll', una obra inspirada en la tècnica de disseny web que permet carregar contingut sense límit. Bagés proposa un viatge, amb el qual juga amb sonoritats i textures rítmiques, acompanyat de la bateria, els instruments de percussió i diferents dispositius tecnològics.    Sporadik Brass Aquest sextet de metall, que va néixer fa dotze anys a Lleida, és l'evolució dels músics que formaven part del Lleida Brass Quintet, incorporant de forma estable la percussió al seu repertori. Actualment, els seus components són professors del Conservatori Municipal de Música de Lleida i del Conservatori Municipal de Música de Cervera (tots membres de l'Orquestra Simfònica Julià Carbonell de les Terres de Lleida).  Han actuat a l'estranger, on també han impartit cursos per a músics de vent-metall. Durant el 2019, el quintet va treballar al projecte Apropa Cultura, promocionat per la Generalitat, realitzant tallers de musicoteràpia en els quals van participar associacions que atenen persones amb diversitat funcional i afectats d'Alzheimer.

Summary: El Musiquem Lleida manté l'aposta per la música gratuïta amb una versió reduïda del festival en la seva 15 edició


El Port de Tarragona ha inaugurat aquest dijous la nova zona de recepció de creueristes, situada al Refugi 1 del Moll de Costa. S’han invertit 90.000 euros per adequar l’espai de 1.300 metres quadrats, que servirà com a àrea de gestió per a l’entrada i sortida de les 27.000 persones que enguany començaran o acabaran el seu viatge a la ciutat, del total de 110.000 turistes que enguany entraran per mar en algun dels 65 vaixells que hi arribaran. El Tarragona Cruise Port Welcome Center es posarà en marxa el dilluns vinent coincidint amb l’arribada del primer vaixell. Entre els serveis que s’hi prestaran hi ha el de validació de bitllets, control d’equipatges, informació turística i zona d’aparcament per a transport públic i privat. El Tarragona Cruise Port Welcome Center està previst que doni servei a unes 27.000 persones, que són les que començaran o acabaran el seu creuer a la ciutat, del total de 110.000 creueristes que la visitaran. Cal tenir en compte que la majoria de turistes de creuers utilitzaran Tarragona com a escala en el seu viatge, per la qual cosa no hauran de facturar o recollir equipatge. La zona de recepció de creueristes té capacitat per atendre 1.400 persones diàries i un aforament de 1.205 persones.  Està dividit en dos espais: el destinat a les persones que inicien el viatge a Tarragona i el dedicat als que l’acaben. El primer és el gran, amb 815 metres quadrats. Té una zona amb 96 seients, una per donar informació turística, un espai per a cues i mostradors per atendre els viatgers i un darrer on la Guàrdia Civil farà el control d’equipatges. En aquest àmbit també hi tindran presència la Policia Portuària per controlar la mobilitat, els Mossos d’Esquadra per a qüestions de seguretat i ordre públic, i la Policia Nacional per aspectes relacionats amb immigració. A la part exterior hi haurà zona d’aparcament d’autobusos, de taxis i de vehicles particulars, que s’hi podran estar fins a un màxim de 10 minuts per “carregar maletes i acomiadar-se o rebre familiars”, ha concretat el president del Port de Tarragona, Josep Maria Cruset. Cruset ha valorat positivament l’obertura del nou espai que servirà per atendre amb més eficiència els 110.000 passatgers que s’esperen durant la temporada, un 14% més que l’any passat. El nombre de vaixells també puja dels 57 del 2018 als 65 que arribaran enguany. Per Cruset el nou espai és necessari perquè creix el nombre de visitants però també les dimensions dels vaixells que passen per Tarragona, amb la qual cosa l’espai utilitzat fins ara situat a l’antiga Aduana havia quedat petit i generava incomoditats als viatgers. El president del Port s’ha mostrat optimista amb el nou centre i fins i tot no descarta que d’aquí “dos o tres anys” s’hagi de tornar a ampliar si es continua incrementant d’arribada de creueristes.

Summary: El Port de Tarragona obre una nova zona de recepció de creueristes per atendre l’augment de passatgers


El Grup d'Especialistes d'Activitats  Subaquàtiques (GEA) de la Guàrdia Civil ha confirmat aquest dimarts la presència de l'obús a les Illes Formigues descobert dissabte passat per un grup de submarinistes de Palamós (Baix Empordà). Durant la immersió, no s'ha pogut precisar si el projectil  està carregat o no perquè està a vuit metres de profunditat i una tercera part està enterrada. A simple vista és difícil de distingir i ha calgut utilitzar un detector de metalls per confirmar que es tracta d'un obús, segons ha explicat el cap dels GEAS a Girona, Fernando Aguirre. Ara caldrà establir l'operatiu de seguretat juntament amb l'Armada per decidir si cal traslladar-lo en cas que no hi hagi riscos de mobilitat o si, per el contrari, es "neutralitza" al mar en funció del seu estat de conservació real. Mentrestant, ja s'ha activat el protocol i s'ha informat als agents nàutics de la zona i submarinistes de la prohibició de l'accés a la zona.

Summary: La Guàrdia Civil confirma la presència de l'obús a les Illes Formigues i es prohibeix l'accés a la zona


Manuel Cubeles i Soler ha mort aquest dimarts als 96 anys, segons ha pogut confirmar l'ACN. Cubeles va ser un ferm defensor de la cultura popular que, entre d'altres, va fundar esbarts dansaires, va dirigir obres teatrals i coreografies de danses tradicionals catalanes. Va promoure també les primeres emissions en català per televisió (Mare Nostrum i Teatre Català) i des del 1969 va treballar a la ràdio en les primeres emissions en català durant el franquisme i després a Ràdio 4. El 1990 va rebre la Creu de Sant Jordi. Va néixer el 25 de desembre a Barcelona, fill d'un pastor de la Terra Alta, que s'havia instal·lat com a negociant de carbó. Estudià comerç i comptabilitat. Va entrar d'aprenent a la Fundació Bernat Metge on va amistar-se amb Pompeu Fabra i va conèixer Francesc Cambó, que li van despertar l'interès per la cultura. Combinava la feina amb estudis de música al Centre social de Betlem i a l'Acadèmia Cots. Va tornar ferit de la Guerra Civil i va quedar coix per sempre. Es va desenvolupar com un ardent defensor de la cultura popular. El 1947 va fundar l'Esbart Verdaguer, l'Esbart de Sarrià i l'Esbart Marboleny. També va col·laborar en la fundació de l'Obra del Ballet Popular el 1948, des d'on ha treballat en la investigació, creació i recuperació de les danses tradicionals catalanes.  Aquests grups també van servir com a revulsiu cultural a l'entorn de les quals es van reunir personalitats de l'època com Aureli Maria Escarré, Salvador Millet i Maristany, Josep Benet i Morell, Joaquim Serra, Agustí Borgunyó, Lluís Moreno i Pallí, Alexandre Cirici i Pellicer, Josep Mainar o Jaume Picas.

Summary: Mor als 96 anys Manuel Cubeles i Soler, ferm defensor del català i de la cultura popular


Sindicats de Catalunya, Euskadi i Galícia han criticat en un comunicat conjunt que la crisi del coronavirus ha provocat un "155 encobert" que ha invalidat la "ja de per sí insuficient autonomia" dels territoris per prendre decisions "fonamentals per a la vida dels treballadors". "Assistim a una campanya de propaganda unionista amb desfilades militars inclosos, que no busca unir esforços per fer front a la crisi sanitària, sinó utilitzar-la per anul·lar la capacitat de decidir sobre qüestions fonamentals", asseguren la Intersindical-CSC, CIG, ELA i LAB. A més, els sindicats parlen d'una "crisi de salut pública dins d'una crisi capitalista".  "Reclamem el dret a decidir per fer front eficaçment a la crisi sanitària així com als reptes econòmics, socials i polítics que haurem d'afrontar durant i després d'aquesta crisi", afirmen.  Els sindicats veuen prioritari "limitar l'expansió de la covid-19 i adoptar mesures per tenir cura de la salut dels treballadors i la ciutadania", així com mesures perquè les conseqüències de la pandèmia "no recaiguin exclusivament en la classe treballadora".  En aquest sentit, demanen material protector (EPI) per a tots els empleats de serveis essencials, així com garantir que hi ha el "nombre necessari" de treballadors per fer la feina de forma adequada i preservar la salut, tot evitant propagar la malaltia.  A més, recorden que són partidaris de mantenir la paralització de totes les activitats no essencials.

Summary: Sindicats catalans, bascos i gallecs critiquen un "155 encobert" que impedeix decidir sobre temes "fonamentals"


L'Ajuntament de Solsona ha acordat suspendre, fins a l'any vinent i davant l'emergència sanitària, l'elecció de la nova pubilla i hereu de la ciutat, que s'havia de fer al setembre. Així ho ha anunciat el consistori, després de reunir-se telemàticament amb representants de l'Associació del Pubillatge Solsoní i Foment de les Tradicions Catalanes. Així, Maria Ramonet, Ferran Castells, Clàudia Rafart i Darío Rafael, que exercien de pubilla, hereu, donzella i fadrí, respectivament, continuaran lluint les bandes fins el 2021.

Summary: Solsona posposa al 2021 l'elecció de la nova pubilla i hereu de la ciutat